કલાકારો વચ્ચે ‘હું મહાન-હું મહાન’ની ચડસાચડસી અને ઝઘડાઓ થતા જ રહેતા હોય છે. આવા ઝઘડાઓમાં અમુક કલાકારો ભાન ભૂલીને છેલ્લી પાયરીનું વર્તન કરી નાખતા હોય છે જેના કારણે તેઓ ખરેખર મહાન હોય તો પણ પોતાના અભદ્ર વાણી-વર્તનને કારણે જાતે જ તુચ્છ સાબિત થાય છે. તો અમુક કલાકારો માનતા હોય છે કે સમય અને લોકો જ નક્કી કરશે કે કોણ મહાન છે. તેઓ મહાનતાના દ્વંદ યુદ્ધ દરમિયાન સભ્યતા છોડતા નથી અને પોતાની મહાનતાને અકબંધ રાખે છે. થોડા વખત પહેલાં ગુજરાતી સાહિત્યકારોમાં પણ અમદાવાદનાં રિવરફ્રન્ટ અને ગાંધીનગર ખાતે સાઠમારી જામી હતી (ઘણાં લોકોનું માનવું હતું કે એ સાઠમારી ટાઈમપાસ માટે હોય તેવું વધારે લાગ્યુ કારણ કે તેમાંથી મહાનતા પહેલેથી જ સદંતર ગેરહાજર હતી!) આ જ રીતે ફિલ્મી હસ્તિઓમાં પણ અંદર અંદર સાઠમારી થતી હોવાનાં સમાચારો છાશવારે આવતાં હોય છે. પેલાએ પેલીને પાર્ટીમાં ના બોલાવી એટલે પેલીનાં પેલાને ખોટું લાગ્યું અને હવે પેલી અને પેલાએ પાર્ટી આપનારા પેલા સાથે સંબંધો કાપી નાખ્યા છે! આ ફિલ્મી ગોસિપ છે. પણ જોકે, મહાન ફિલ્મકારોમાં પણ ઝઘડા ગંભીર કારણોસર ઝઘડા થયાંનાં દાખલાઓ છે. આજે એક ખરા અર્થના મહાન ઝઘડાની વાત કરીએ. ચેપ્લિન અને દુનિયાની સર્વશ્રેષ્ઠ મનાતી ફિલ્મ ‘સિટિઝન કેન’ના પ્રોડ્યૂસર-ડિરેક્ટર ઓર્સન વેલ્સ વચ્ચે એક ઝઘડો થયો હતો જેના મૂળમાં એક ફ્લોપ કોમેડી ફિલ્મ હતી!